b'\n_START_ARTICLE_\nObleganje Edese\n_START_SECTION_\nZgodovinsko ozadje\n_START_PARAGRAPH_\nGrofija Edesa je bila prva dr\xc5\xbeava, ki so jo ustanovili kri\xc5\xbearji med prvo kri\xc5\xbearsko vojno. Bila je najbolj severna, naj\xc5\xa1ibkej\xc5\xa1a in najmanj naseljena kri\xc5\xbearska dr\xc5\xbeava, zato je bila pogosta tar\xc4\x8da napadov sosednjih muslimanskih dr\xc5\xbeav, katerim so vladali Ortokidi, Dani\xc5\xa1mendi in Seld\xc5\xbeuki. Grof Baldvin II. in bodo\xc4\x8di grof Joscelin Courtenayski sta bila po porazu v bitki pri Harranu leta 1104 v dani\xc5\xa1mendskem ujetni\xc5\xa1tvu. Leta 1122 so ju ponovno ujeli. Po bitki pri Azazu leta 1125 si je dr\xc5\xbeava nekoliko opomogla, toda leta 1131 so Joscelina v bitki ubili in njegov naslednik Joscelin II. je bil primoran skleniti zavezni\xc5\xa1tvo z Bizantinskim cesarstvom. Leta 1143 sta cesar Ivan II. Komnen in jeruzalemski kralj Fulk An\xc5\xbeujski umrla. Ivana je nasledil sin Manuel I. Komnen, ki se je ukvarjal predvsem z utrjevanjem svojega polo\xc5\xbeaja, Fulka pa sta nasledila \xc5\xbeena Melisenda in sin Baldvin III.. Joscelin II. je bil razen tega tudi v stalnih sporih z Rajmondom II. Tripolijskim in Rajmondom Antio\xc5\xa1kim, tako da ni imela Edesa nobenega mo\xc4\x8dnega zaveznika.\n_START_SECTION_\nObleganje\n_START_PARAGRAPH_\nLeta 1144 je Joscelin sklenil zavezni\xc5\xa1tvo s Kara Aslanom, ortokidskim vladarjem Diyarbak\xc4\xb1rja, proti vedno mo\xc4\x8dnej\xc5\xa1emu vladarju Zengiju. Joscelin je zato s skoraj celo ede\xc5\xa1ko vojsko od\xc5\xa1el na pomo\xc4\x8d Kara Aslanu, ki se je vojskoval z Alepom. Zengi je \xc5\xbee od leta 1143 izkori\xc5\xa1\xc4\x8dal Fulkovo smrt, po Joscelinovem odhodu pa je od\xc5\xa1el na sever in 28. novembra pri\xc5\xa1el do Edese. V mestu so za njegov prihod vedeli in so se pripravili na obleganje, toda njihova mo\xc4\x8d je bila premajhna._NEWLINE_Obrambo mesta so vodili latinski nad\xc5\xa1kof Hugo II., armenski \xc5\xa1kof Ivan in jakobitski \xc5\xa1kof Bazilij. Ivan in Bazilij sta zagotovila, da noben v mestu rojeni kristjan ne bo prebegnil k Zengiju. Ko je Joscelin izvedel za obleganje, se je zavedal, da brez pomo\xc4\x8di drugih kri\xc5\xbearskih dr\xc5\xbeav Zengija ne bo mogel pregnati, zato se je z vojsko umaknik v trdnjavo Tilbe\xc5\x9far. Jeruzalemska kraljica Melisenda se je na Joscelinovo pro\xc5\xa1njo odzvala in mu poslala pomo\xc4\x8d, Rajmond Antio\xc5\xa1ki pa se za njegovo pro\xc5\xa1njo ni menil, ker se je njegova vojska v Kilikiji bojevala z Bizantinskim cesarstvom._NEWLINE_Ko je Zengi ugotovil, da v Edesi ni vojske, ki bi jo branila, je mesto popolnoma obkolil. Za\xc4\x8del je graditi oblegovalne naprave in izpodkopavati mestno obzidje. Njegovo vojsko so kmalu okrepili Kurdi in Turki Oghuzi. Me\xc5\xa1\xc4\x8dani so se hrabro upirali, vendar z obleganji niso imeli nobenih izku\xc5\xa1enj, tako da so bili \xc5\xa1tevilni obrambni stolpi brez posadke. Tudi z izpodkopavanjem obzidja niso imeli nobenih izku\xc5\xa1enj, zato se je 24. decembra del obzidja v bli\xc5\xbeini mestnih vrat poru\xc5\xa1il. Zengijeva vojska je vrdla v mesto in ubijala vse, ki jim ni uspelo pobegniti v mestno citadelo. V paniki, ki je nastala, se je v be\xc5\xbee\xc4\x8di mno\xc5\xbeici mnogo ljudi zadu\xc5\xa1ilo ali pa so jih pohodili do smrti. Med \xc5\xbertvami je bil tudi nad\xc5\xa1kof Hugo. Zengi je ukazal, da se klanje prekine, ujetnike pa so kljub temu pobili. V mestu rojeni kristjani so potem lahko \xc5\xbeiveli svobodno._NEWLINE_Citadela se je predala 26. decembra. Guverner mesta je postal Zajn ad-Din Ali Ku\xc4\x8duk, eden od Zengijevih generalov. Vodja kristjanov je postal \xc5\xa1kof Bazilij, ki je bil zaradi miru o\xc4\x8ditno pripravljen priznati kakr\xc5\xa1no koli mestno oblast.\n_START_SECTION_\nPosledice\n_START_PARAGRAPH_\nJanuarja 1145 je Zengi osvojil Suru\xc3\xa7 in oblegal Birecik, potem pa je kon\xc4\x8dno pri\xc5\xa1la jeruzalemska vojska in se pridru\xc5\xbeila Joscelinovi vojski. Poleg sovra\xc5\xbene vojske so za\xc4\x8deli Zengiju groziti tudi nemiri v Mosulu, zato se je na hitro vrnil domov. V Mosulu so ga slavili kot\xc2\xa0\xc2\xbbbranilca vere\xc2\xab\xc2\xa0in ga imenovali al-Malik al-Mansur \xe2\x80\x93 zmagoviti kralj._NEWLINE_Kri\xc5\xbearji so se bali, da bo Zengi napadel \xc5\xa1e preostalo ozemlje Grofije Edese ali celo Kne\xc5\xbeevino Antiohijo, vendar je bil za tak podvig pre\xc5\xa1ibak. Joscelin je ostankom grofije vladal iz Diyarbak\xc4\xb1rja, njegovo ozemlje pa se je stalno manj\xc5\xa1alo. Nekaj so ga osvojili muslimani, nekaj pa ga je sam prodal Bizantincem._NEWLINE_Leta 1146 je Zengija med obleganjem Qalat D\xc5\xbeabarja ubil eden od njegovih su\xc5\xbenjev. Nasledil ga je sin Nur ad-Din. Joscelin je izkoristil njegovo smrt in oktobra 1146 osvobodil celo Edeso razen citadele. Zaradi slabo na\xc4\x8drtovanega pohoda in brez podpore drugih kri\xc5\xbearskih dr\xc5\xbeav mesta ni mogel obdr\xc5\xbeati in se je moral \xc5\xbee decembra umakniti. Celotno prebivalstvo so muslimani potem izgnali in mesto je opustelo._NEWLINE_Novice o padcu Edese so pri\xc5\xa1le v Evropo leta 1145 in pape\xc5\xbe Evgen III. je takoj napovedal drugo kri\xc5\xbearsko vojno. Drugi kri\xc5\xbearski pohod sta vodila francoski kralj Ludvik VII. in nem\xc5\xa1ki kralj Konrad III. Njuna vojska je leta 1148 do\xc5\xbeivela katastrofo in ni nikoli pri\xc5\xa1la do Edese.'